**1. téma**

**I. Károly Róbert uralkodása**

**Károly Róbert harca a trónért**

1301-ben fiú utód nélkül elhunyt III. András *(1290-1301)* magyar király, és vele kihalt az Árpád-ház férfi ága. Az ezt követő zűrzavaros időszakot *(1301-1308)* interregnumnak *(király nélküli időszak)* nevezzük. A magyar trónért három, az Árpád-házzal leányági rokonságban álló dinasztia kezdett vetélkedni. A cseh *(Premysl)* Vencel *(1301-1305)* és a bajor *(Wittelsbach)* Ottó *(1305-1308)* csekély hazai támogatottsággal rendelkezett, így e küzdelemből a nápolyi Anjou-házból származó Károly Róbert került ki győztesen. Többször megkoronázták *(1301, 1309, 1310)*, mire végül törvényesen elfoglalhatta a magyar trónt.

**A királyi hatalom megszilárdítása**

A 13. század végén a bárók *(országos főméltóságot betöltő nagybirtokosok a 13-15. századi Magyarországon)* hatalma megnőtt a királyéval szemben. Egyesek hatalmukat egész országrészekre kiterjesztették, és azok felett királyi jogokat gyakoroltak *(saját udvartartás, pénzverés)*, ezért kiskirályoknak-oligarcháknak is nevezzük őket. Legjelentősebbek a Csákok, Kőszegiek, Abák stb. voltak. Károly Róbert csak fokozatosan, a tartományúri befolyás felszámolásával tudott a korona mellé királyi hatalmat is szerezni. A bárók elleni harcban a főpapságra, a nemességre és a városi polgárságára támaszkodhatott. Az összefogásra képtelen ellenfeleit ígéretekkel és engedményekkel nyerte meg, vagy fegyveres erővel törte meg. Ennek első állomása az 1312-ben lezajlott rozgonyi csata volt, amelyben legyőzte Aba Amadé fiait, és a Csák Máté által segítségükre küldött csapatokat. A királyi hatalom megerősítéséért folyó küzdelmek egészen 1321-ig elhúzódtak, amikor is Csák Máté meghalt, így utolsóként az ő birtokai is a király fennhatósága alá kerültek. Ezt követően Károly hatalma már a teljes országterületre kiterjedt, az udvartartás visszaköltözhetett Visegrádra.

**Az ország újjászervezése**

A kiskirályok bukásával területeik újra beolvadtak a királyi birtokállományba, amelyből az uralkodó jelentős adományokkal jutalmazta támogatóit. Legfontosabb híveit a bárók közé emelte, valamint nekik juttatta a legfőbb országos méltóságokat *(nádor, erdélyi vajda, horvát bán, országbíró, tárnokmester stb.)* is. Ekkor emelkedtek fel a Szécsényiek, Drugethek, Laczfiak, Garaiak, Bebekek, Újlakiak stb. A király hatalmának legfőbb bázisát a tartományuraktól elvett várak és a hozzájuk tartozó uradalmak alkották, amelyeket honorként *(hivatalként)* az ország fő tisztségviselőire bízott. Az ezekből befolyó jövedelmek nem a királyi kincstárba, hanem a honor birtokosához kerültek, aki ebből fedezte a hivatalviselésből adódó költségeket, a maradékot pedig szabadon felhasználhatta. A király a tisztséggel együtt a honort is bármikor visszavonhatta, így az nem válhatott a magánvagyon részévé.

Az ország hadszervezetének alapját nem a zsoldosok, hanem a banderiális rendszer adta. A bandérium olyan katonai alakulat, amely ura címeres zászlaja alatt *(zászlóalj, 50-500 fő)* vonult hadba. A királyi mellett, bárói, egyházi és vármegyei bandériumok is felállításra kerültek.

**Gazdaságpolitika**

Károly Róbert hatalmának megszilárdítása után nem hívott össze országgyűlést, hanem tanácsosainak segítségével kormányzott. Szükségesnek látta az ország gazdaságának megreformálását, amelyben legfőbb tanácsadója, Nekcsei Demeter tárnokmester *(a királyi jövedelmeket kezelő hivatal vezetője)* segítette.

A tartományuraktól visszavett területek a királyi birtokállományt gazdagították, de ez hamar semmivé vált a nagyarányú adományozások miatt. Következményeként jelentősen csökkentek a királyi birtokokból származó jövedelmek, ezért át kellett térni a regálékon alapuló gazdaságpolitikára.

A királyi hatalom anyagi alapját a regálé jövedelmek *(minden olyan államkincstárt illető jövedelem, amit királyi jogon szedtek: kamara haszna, bányabér, sómonopólium, harmincad)* biztosították. Magyarország területe rendkívül gazdag volt nemesfémekben *(az évi aranytermelés 2-2,5 tonna)*, ezért a király támogatta új bányák nyitását, valamint külföldről bányászokat is telepített az országba. A régi gyakorlat szerint minden bánya tulajdonosa a király volt, így ha valamelyik földesúr a birtokán érclelőhelyet talált és nyitott, akkor a területet megfelelő kárpótlás ellenében át kellett engednie az uralkodónak. A fejlődésben érdekelt Károly Róbert megreformálta az urburát *(a bányászok által a kitermelt ércek után a királynak fizetett illeték neve – az arany egytizede, az ezüst egynyolcada)*, és hogy ebben érdekeltté tegye a földbirtokosokat, megtarthatták a bányákat a területtel együtt, sőt az urbura egyharmadát is átengedte nekik. A nemesfémekkel és sóval való kereskedelem továbbra is uralkodói monopóliumnak *(valamilyen áru kizárólagos forgalomba hozásának joga)* számított.

Károly Róbert a gazdasági reformok végrehajtása céljából kibővítette az ország pénzügyi szervezetét, létrehozva az állami jövedelmeket behajtó és kezelő kamarákat *(10 volt belőle)*. A kamarák élén a kamaraispánokálltak, a kamaraispánok felett, pedig a tárnokmester. A bányák teljes nemesfémhozamát a kamarák vásárolták fel az általuk megszabott áron.

Megreformálták a pénzverést, a firenzei fiorino mintájára értékálló aranyforintot és ezüstdénárt vezettek be, amely egész Európában keresett valutává vált. A pénzverést is a kamarák végezték. Az értékálló pénz megjelenése miatt a korábban szokásos évenkénti pénzbeváltás megszűnt, így a kincstár elesett egyik fontos bevételi forrásától a kamara haszna nevű illetéktől *(A királyok rendszeresen csökkentették a pénz nemesfémtartalmát, miközben névleges értékét megtartották. Az új pénzek kibocsátásakor a régieket illeték ellenében be kellett váltani.)*, amelyet az újonnan bevezetett kapuadóval pótoltak *(1336)*. Ezt minden olyan kapu *(porta)* után fizetni kellett, amelyen egy szénásszekér befért, ezért portális adónak is nevezték. Összege évi 18 dénár volt, és a jobbágyok fizették.

A király új vámrendszert alakított ki, a korábbi tételeket egységesítve létrehozta a harmincadvámot. Az országhatáron át kivitt vagy behozott áruk értékének 1%-át kellett vámként befizetni *(a későbbiekben az áruk értékének 1/30-adát, vagyis 3,33%-ot)*. E mellett az ország belső területein a király további vámokat is szedetett *(révek, vásárok)*.

További adók folytak be a zsidóktól, valamint a kiváltságot élvező népektől és területekről *(szászok, jászok, kunok stb.)*

Károly Róbert és fia I. *(Nagy)* Lajos *(1342-1382)* fontos jövedelemforrásnak tekintette a városokat. Igyekezett számukat gyarapítani és fejlődésüket kedvezményekkel segíteni. Így alakultak ki a szabad királyi városok, amelyek nem a helyi földesúrnak fizettek adót, hanem a királynak évente egyszer, egy összegben. A nagyszabású reformok segítették az árutermelés és a pénzgazdálkodás kibontakozását is.

**Külpolitika - külkereskedelem**

A 14. században megélénkült a külkereskedelem. Hátrányt jelentett, hogy a fő nyugati kereskedelmi úton Bécs árumegállító joggal *(egyes városok kiváltsága, amely szerint a területükön áthaladó kereskedőket megállíthatják, árujukat kirakathatják, és azok eladására kötelezhetik)* rendelkezett. Károly Róbert olyan kapcsolatok kiépítésére törekedett, amelyek a magyar kereskedők számára is előnyösek voltak.

A Magyar Királyság két fontos külpolitikai szövetségese Cseh- és Lengyelország lett, utóbbiak között viszont dinasztikus ellentétek feszültek. Ezek feloldására szerveződött meg 1335-ben a visegrádi királytalálkozó, amelyen Károly Róbert magyar, *(Luxemburgi)* János cseh *(1311-1346)*, és III. *(Nagy)* Kázmér lengyel *(1333-1370)* király vett részt. János lemondott lengyel királyi címéről, és lengyelországi igényeiről, Kázmér pedig Szilézia birtoklásáról. Cseh-magyar kereskedelmi megállapodást is kötöttek, amely az árumegállító joggal rendelkező Bécset kikerülve új, Cseh- és Morvaországon átvezető kereskedelmi útvonalat hozott létre.

1339-ben ismét találkozott egymással Visegrádon Kázmér és Károly Róbert, akik trónörökösödési szerződést kötöttek egymással: ha Kázmér gyermektelenül halna el, akkor a lengyel trón Károly valamelyik fiára száll.

Károly Róbert 1342-ben bekövetkezett halála után, fia I. *(Nagy)* Lajos király *(1342-1382)* teli kincstárat és egy erős gazdasági háttérrel rendelkező országot örökölt. Folytatta apja gazdaságfejlesztő politikáját, és megnövekedett erejét hódításokra használta fel.

Tankönyv: Száray: Történelem II., 16. lecke

Herber: Történelem 3., 295-303. oldal

Történelmi atlasz: 19. oldal